ประกาศกระทรวงพาณิชย์ เรื่อง การใช้เครื่องวัดความชื้นข้าวในการซื้อขายหรือจำหน่ายข้าวเปลือก พ.ศ. 2554

ประกาศกระทรวงพาณิชย์
ประกาศกระทรวงพาณิชย์
เรื่อง
การใช้เครื่องวัดความชื้นข้าวในการซื้อขายหรือจำหน่ายข้าวเปลือก
พ.ศ. ๒๕๕๔
 

เพื่อให้การซื้อขายหรือจำหน่ายข้าวเปลือกที่มีความชื้นได้มาตรฐานและเกิดความเป็นธรรมในการคำนวณราคาซื้อขายข้าวเปลือกมากขึ้น

อาศัยอำนาจตามความในมาตรา ๕ มาตรา ๑๐ และมาตรา ๒๕ วรรคสอง
แห่งพระราชบัญญัติมาตราชั่งตวงวัด พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์จึงออกประกาศ ดังต่อไปนี้

ข้อ ๑[๑]
ประกาศฉบับนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

ข้อ ๒ ประกาศฉบับนี้ให้ใช้บังคับกับผู้ได้รับอนุญาตให้ประกอบการค้าข้าวประเภทสีข้าวและประเภทท่าข้าวตามพระราชบัญญัติการค้าข้าว
พุทธศักราช ๒๔๘๙

ข้อ ๓ ให้ผู้ได้รับอนุญาตประกอบการค้าข้าวตามข้อ
๒
ที่ทำการซื้อขายหรือจำหน่ายข้าวเปลือกในทุกท้องที่ทั่วราชอาณาจักรต้องทำการวัดความชื้นข้าวเปลือก
โดยใช้เครื่องวัดความชื้นข้าวในการซื้อขายหรือจำหน่ายข้าวเปลือกทุกครั้ง
การใช้เครื่องวัดความชื้นข้าวตามวรรคหนึ่ง
ต้องใช้เครื่องวัดความชื้นข้าวที่มีการให้คำรับรองแล้วจากพนักงานเจ้าหน้าที่ของสำนักงานกลางหรือสำนักงานสาขาชั่งตวงวัด

ข้อ ๔ ขณะทำการวัดความชื้นข้าวเปลือกเพื่อทำการซื้อขายหรือจำหน่าย
ต้องจัดวางเครื่องวัดความชื้นข้าวในลักษณะที่ให้บุคคลที่เกี่ยวข้องกับการวัดทุกฝ่ายสามารถเห็นค่าปริมาณความชื้นให้ชัดเจนพร้อมกัน


ประกาศ
ณ วันที่ ๑ มีนาคม พ.ศ. ๒๕๕๔
พรทิวา
นาคาศัย
รัฐมนตรีว่าการกระทรวงพาณิชย์











ปริยานุช/ผู้จัดทำ
๑๙ เมษายน ๒๕๕๔

ณัฐวดี/ตรวจ
๑๙ เมษายน ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๓๖ ง/หน้า ๒/๒๙ มีนาคม ๒๕๕๔